## Zaključak Agencije za zaštitu tržišnog natejcanja klasa: UP/I-030-02/2008-01/03, urbroj: 580-02-10-65-153 od 11. ožujka 2010.

### NN 37/2010 (26.3.2010.), Zaključak Agencije za zaštitu tržišnog natejcanja klasa: UP/I-030-02/2008-01/03, urbroj: 580-02-10-65-153 od 11. ožujka 2010.

AGENCIJA ZA ZAŠTITU TRŽIŠNOG NATJECANJA

964

Agencija za zaštitu tržišnog natjecanja na temelju članaka 34. i 35. stavka 1. točke 2. Zakona o zaštiti tržišnog natjecanja (»Narodne novine«, broj 122/03) i članka 219. stavka 1. i 2. Zakona o općem upravnom postupku (»Narodne novine«, broj 53/91 i 103/96), radi ispravljanja pogreške u rješenju, po službenoj dužnosti, temeljem odluke Vijeća za zaštitu tržišnog natjecanja sa 36. sjednice, održane 11. ožujka 2010., donosi sljedeći

ZAKLJUČAK

I. U rješenju Agencije za zaštitu tržišnog natjecanja, klase: UP/I-030-02/2008-01/03, urbroja: 580-02-09-65-138, od 24. studenoga 2009., ispravlja se sljedeća pogreška:

I.I. na stranici 37. u točki 8. obrazloženja predmetnog rješenja, pod naslovom: »Odluka Vijeća«, umjesto:

»S obzirom da su svi sudionici zabranjenog sporazuma članovi Udruge Upravitelj, Agencija će, sukladno odluci Vijeća, ovo rješenje dostaviti na znanje toj Udruzi, kako bi i na taj način upozorila Udrugu da njeni članovi koji su izravni takmaci na tržištu ne smiju koordinirati svoje postupanje na tržištu na način koji je protivan propisima o zaštiti tržišnog natjecanja.«

mora stajati:

»S obzirom da su sudionici zabranjenog sporazuma, osim poduzetnika DUB-INŽENJERING d.o.o., članovi Udruge Upravitelj, Agencija će, sukladno odluci Vijeća, ovo rješenje dostaviti na znanje toj Udruzi, kako bi i na taj način upozorila Udrugu da njeni članovi koji su izravni takmaci na tržištu ne smiju koordinirati svoje postupanje na tržištu na način koji je protivan propisima o zaštiti tržišnog natjecanja.«.

II. Ispravak iz točke I. izreke ovog zaključka bit će upisan u izvornik rješenja u obliku bilješke.

III. Ovaj zaključak bit će objavljen u »Narodnim novinama«.

Obrazloženje

Rješenjem Agencije za zaštitu tržišnog natjecanja (dalje: Agencija), klase: UP/I-030-02/2008-01/03, urbroja: 580-02-09-65-138, od 24. studenog 2009., utvrđeno je da su sedam (7) poduzetnika, upravitelja stambenih zgrada, i to: TEHNOPLAST d.o.o., sa sjedištem u Splitu, Ulica slobode 5, JAMB-TUKIĆ, d.o.o., sa sjedištem u Splitu, Getaldićeva 24, DUB-INŽENJERING, d.o.o., sa sjedištem u Splitu, Šimićeva 9/A, STANO-UPRAVA d.o.o., sa sjedištem u Splitu, Mike Tripala 6/III, NOVI DANI, d.o.o., sa sjedištem u Splitu, Papandopulova 25, UPRAVITELJ d.o.o., sa sjedištem u Splitu, Put Supavla 1 i DIKA d.o.o., sa sjedištem u Splitu, Jobova 6, izričitim dogovorom, odnosno usklađenim djelovanjem, nakon sastanka upravitelja stambenih zgrada održanog u prosincu 2007. u prostorijama STANO-UPRAVE d.o.o. u Splitu, povećanjem naknade za pružanje usluge upravljanja stambenim zgradama na isti ciljani iznos, počevši od 1. siječnja 2008. izravno utvrdili cijene te usluge čime su sklopili zabranjeni sporazum, u, u smislu članka 9. stavka 1. točke 1. Zakona o zaštiti tržišnog natjecanja (»Narodne novine«, broj 122/03; dalje: ZZTN), a koji je sukladno odredbi članka 9. stavka 2. ZZTN-a, ex lege ništav.

Navedeno je rješenje dostavljeno 3. veljače 2010. poduzetniku DUB-INŽENJERING d.o.o. zajedno s pozivom na označavanje poslovnih tajni, radi objave predmetnog rješenja u »Narodnim novinama.». Poduzetnik DUB-INŽENJERING d.o.o. se, zastupan po punomoćniku, odvjetniku E. S., iz S., u podnesku od 25. veljače 2010., zaprimljenom u Agenciji, 26. veljače 2010., između ostalog, očitovao da poduzetnik DUB-INŽENJERING d.o.o. nije član bilo kakve udruge.

Naknadnim uvidom u sadržaj navedenog rješenja, utvrđeno je da je, na stranici 37. u točki 8. obrazloženja predmetnog rješenja, pod naslovom: »Odluka vijeća«, pogreškom napisano da su svi sudionici zabranjenog sporazuma članovi Udruge Upravitelj.

Naime, Agenciji se, tijekom postupka, podneskom od 10. rujna 2008., poduzetnik DUB-INŽENJERING d.o.o. očitovao da nije član niti jedne udruge upravitelja stambenih zgrada.

S obzirom na navedeno, a budući da je riječ o očitoj i nenamjernoj pogrešci u citiranom tekstu obrazloženja predmetnog rješenja, Vijeće za zaštitu tržišnog natjecanja (dalje: Vijeće) je, na 36. sjednici, održanoj 11. ožujka 2010., temeljem ovlasti iz članaka 34. i 35. stavka 1. točke 2. ZZTN-a i članka 219. stavka 1. i 2. Zakona o općem upravnom postupku (»Narodne novine«, broj 53/91 i 103/96; dalje: ZoUP), donijelo Odluku o ispravljanju navedene pogreške u rješenju, klase: UP/I-030-02/2008-01/03, urbroja: 580-02-09-65-138, od 24. studenog 2009.

Stoga je Agencija, temeljem odluke Vijeća, odlučila kao u točki I. izreke ovoga zaključka.

Člankom 219. stavkom 2. ZoUP-a propisano je da se bilješka o ispravku rješenja upisuje u izvornik rješenja.

Kako je Agencija predmetni zaključak donijela radi ispravka pogreške u predmetnom rješenju, Agencija je, temeljem odluke Vijeća, odlučila kao u točki II. izreke ovoga zaključka.

Budući da će se Rješenje Agencije, klase: UP/I-030-02/2008-01/03, urbroja: 580-02-09-65-138, od 24. studenog 2009., u smislu odredbe članka 59. stavka 1. ZZTN-a, objaviti u »Narodnim novinama«, stoga će se i zaključak o ispravku pogreške iz predmetnog rješenja objaviti u »Narodnim novinama«.

Slijedom navedenog Agencija je, temeljem odluke Vijeća, odlučila kao u točki III. izreke ovoga zaključka.

UPUTA O PRAVNOM LIJEKU

Protiv ovog zaključka nije dopuštena žalba, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog zaključka.

Klasa: UP/I-030-02/2008-01/03

Urbroj: 580-02-10-65-153

Zagreb, 11. ožujka 2010.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Ostalo, NN 37/2010-964